Ísland er í sextánda sæti á lista yfir samkeppnishæfni ríkja samkvæmt nýrri úttekt. Framkvæmdastjóri Viðskiptaráðs segir að samkeppnisstaða Íslands hafi batnað töluvert á síðustu árum.
Niðurstöður árlegrar úttektar IMD-viðskiptaháskólans í Sviss á samkeppnishæfni ríkja voru kynntar á fundi Viðskiptaráðs og Arion banka í morgun. Ísland færist upp um fimm sæti frá því í fyrra, úr því tuttugasta og fyrsta í það sextánda. Mestar framfarir hafa orðið í skilvirkni atvinnulífs og samfélagslegum innviðum á borð við menntun, umhverfi og vísindum.
Ef við horfum á jákvæðu hlutina þá erum við á góðum stað þegar kemur að landsframleiðslu og atvinnustöðu. En við stöndum okkur ekki vel þegar kemur að alþjóðlegum fjárfestingum og alþjóðaviðskiptum. Þar erum við 28 og 30 sætum neðar en meðaltal Norðurlandanna. Og við höfum dregist aftur úr þegar á þetta er litið undanfarinn áratug. Og það gefur til kynna að tiltrú umheimsins á íslenska hagkerfinu fari dvínandi, og það eru slæm merki fyrir okkur.
Ísland sé enn eftirbátur annarra Norðurlanda, sérstaklega þegar kemur að efnahagslegri frammistöðu. Engu að síður sé hægt að grípa til aðgerða til að bæta samkeppnisstöðu landsins enn frekar.
Þegar maður lítur þess að bein erlend fjárfesting til landsins sem hlutfall af landsframleiðslu er svo lág að Ísland skipar 61 sæti af 63 í úttektinni kemur í ljós að það séu augljós tækifæri. Það kom einmitt fram í máli viðskiptamálaráðherra að hún hefði eindregið þá skoðun að draga úr takmörkunum á erlendar fjárfestingar. Þær séu hamlandi fyrir samkeppnishæfni Íslands.